钦定古今图书集成/明伦汇编/闺媛典/第326卷 > 袁州参军李府君妻张氏墓志铭
## 钦定古今图书集成/明伦汇编/闺媛典/第326卷 > 袁州参军李府君妻张氏墓志铭

唐陈子昂

夫人讳某，清河郡东武城人。昔轩辕锡祚，弧矢崇威，
畏其神者三百年，得其姓者十四族。金貂七叶，汉天
子之忠臣；鼎足三公，晋武皇之名相。孤卿玉帛，世有
其庸。曾祖某，北齐太常卿、徐兖二州刺史。天人之礼，
位掌于秩宗；侯伯之尊，宠优于露冕。祖某，隋汾阴、寿
春、阳城三县令。袭公侯之瑞，屈铜墨之班；士元非百
“里之才，太丘有三台之望。”父某，唐户部侍郎复亳建
三州刺史尚书北斗，始赞于南宫；方岳专城，终荣于
独坐。夫人即刺史之第若干女也。禀柔成性，蕴粹含
章，承礼训于公宫，习威仪于壸则。夫其窈窕之秀，燕
婉之姿，贞节峻于寒松，韶仪丽于温玉。铅华不御，饰
环佩之容；浣濯是衣，勤黼黻之彩。自作嫔于君子，主
中馈于家人，三千之礼不违，九十之仪无慝。至乃恭
于奉上，顺于接下，仁孝以承宗祀，慈惠以睦闺门，则
雍雍跄跄，必由其道矣。呜呼！府君不造，遘此闵凶，中
年不淑，早世而殒。青松摧折，哀断女萝之心；丹节孤
高，终守柏舟之誓。而府君食先人之德，无厚生之财。
夫人徇黔娄之贞，阙丹台之产。孀居永日，蓬守终年，
处贫素而弥坚，保幽芳而不昧。始府君之逝，有四子
焉，少遭罔极之哀，未奉过庭之训。夫人保持名教，终
始《礼经》，既勖之以义方，又申之以远大，皆能率由慈
训，克荷家声，箕裘之业载隆，燕翼之谋不霣。非夫淑
明贤德，圣善温良，崇妇道之深规，弘母仪之至范，孰
能昭宣令问，若此之盛哉！彼苍不忱，歼我眉寿。春秋
若干载，初元年月日，遘疾于洛州某里之私第。呜呼
哀哉！夫人令仪有穆，惠问无喧，敦雅志于《诗》《书》，婉娩
情于琴瑟。若乃姆师酒食之仪，女工纂组之繁，莫不
总制清衷，弘宣懿则。茂𬞟蘩之雅韵，叶沼沚之芳猷。
虽古称敬姜，《诗》云“淑女。”论容比德，殆无以过。秾华不
居，松扃永閟。嗣子某等，悲摧栾棘，思结寒泉，永惟同
穴之义，仰遵归祔之典，以大周天授三年二月日朔，
祔于袁州府君之旧茔，礼也。合葬非古，奉周公之仪；
墓而为坟，宗仲尼之训。呜呼！鸳鸯之树，眇泣于松楸；
鼓吹之山，缅然于丘陇。原陵何代？铭志无文。有哀《黄
鸟》之诗，遂勒青乌之兆。铭曰：

《诗》云：“淑女君子好逑。懿哉令德，嘉仪聿修。温容玉映，
峻节松秋。妙心彤史，洁志元猷。昭宣壸则，惠穆𬞟洲。
共伯早逝，贞姜独留。茕居蓬首，哀深柏舟。彼苍不慭，
此夜长幽。怀南风之吹棘，相北山以同丘。感青春兮
白日，独昭昭以悠悠。”